정조 19년 · 목
備局啓言湖南暗行御史鄭晚錫別單有論理草記之命矣其一一道田政最紊査陳或改量事也査陳一事査其新起頉其舊陳使國計無縮白徵獲免者最爲緊要而閣而不行亦多年所盈庭號訴勢所必至以此意行會道臣仍令申飭列邑及此課農巡野之時此陳彼起詳加査正改量一款亦察其爲弊之淺深守令之能否拈出狀聞次第擧行之意一體分付爲宜其一戶籍與軍簿申飭事也戶籍之法自來嚴重一戶虛漏勘罪不輕況在大歉之餘乎至於軍政虛實專係籍政之得失籍政一正軍政自正以此意行會道臣申明舊典嚴立科條如有籍政之虛漏軍丁之黃白者當該守令一一摘發以法從事斷不饒貸之意竝爲嚴飭爲宜其一各邑保矯革事也所謂保屬亦是一般軍丁而刊册外濫定係是朝家之所不知營匠保邑匠保亦甚駭然行會道臣一從刊册着意厘正其中如有不得不仍置者量其數爻別爲定給一體分付爲宜其一各邑稧房等村革罷事也莫非王民而或因吏鄕之稧房而終歲閑遊或因窮殘之無告而沒身偏苦者大非齊貧富均勞逸之道以此行會道臣仍令嚴飭各邑凡係稧房等名色一切革罷俾無如前仍循之弊其一珍島靈巖康津等諸邑舊停新納商確措置事也向於湖西御史別單回啓時以麥未踰嶺秧未移坂而預及秋成後停退請推御史特下批旨至有論理覆奏之命又以令道臣詳察淺深從後稟裁之意有所筵達矣湖南御史爲諸邑論列如此其在一視之道湖西湖南宜無異同以此意分付該道道臣姑待穡事登場就諸邑中舊停條區別其淺深緩急可捧者捧可停者停條列狀聞後更爲稟處爲宜其一漁稅永蠲雜納事也均廳立法嚴重一魚濫徵從而罪之近來紀綱解弛營本官及使星往來至有魚皮魚膠生魚魚油之各樣徵捧者誠萬萬駭然行會道臣沿海漁稅之公家所納外凡係科外侵徵之屬先自營閫下逮邑鎭竝皆一切單罷如有犯者當該閫帥守令邊將一依均廳事目嚴法重繩道臣則自該廳照察嚴勘事一體分付其一漁鹽船稅査減事也漁鹽船稅之必待新加現許頉格例卽然而昨年風災挽近所無按例靳許易致白徵以此意知委道臣毋論漁稅漁箭鹽盆因風破傷者詳加探察一從實狀許頉若船若箭若盆莫不待松木修改或新造則昨年風落松萬餘株之特許輕價發賣以海爲業者必當倍受其效道臣爲念國計民產之兩相便利則亦豈無査得新加補充稅額之道乎傡以此一體分付爲宜其一沿海浦稅先從珍島郡詳査量減事也昨年沿海之漁鹽船三稅其被災淺深或減或停則進上添價錢亦在分數之中尙有稱冤者極涉未安珍島麻屹浦鹽場浦所納添價錢爲先量減他邑添價錢如有可減者一體施行之意嚴飭道臣及該廳爲宜其一進上靑大竹酌定價錢別置貢人事也京師營底俱非產竹之地則作貢辨納實有祛弊生弊之慮恐不可輕議至於民竹田之勒伐徵價封進時之討索情債苟有紀綱焉敢乃爾又況再昨以後竹田申飭不啻嚴截道臣若能殫誠對揚極意矯革則豈有竹不長養弊則自在之理乎以此意行會道臣凡係竹田養護之方一依飭令無敢少忽若其勒伐之頑習情債之謬習一傡禁抑俾有改觀之實效爲宜其一典牲署司僕寺位太嚴禁其牟利作錢事也兩處位太之作錢還貿其來已久有難遽然變通而典牲署年年所受去者乃是雜流憑藉作弊難保必無依司僕寺例定送解事員役一從時直無或勒捧則庶幾除八九分弊瘼以此意分付司僕寺及典牲署其一訓局所納軍布保米情債量減事也訓局納砲保布移劃米之倍徵情債實是軍民船漢難支之弊此後則無或如前襲謬着意釐改之意嚴飭訓局爲宜其一本道所納軍布情債比他道有加詳査蠲減事也軍布馱價皆從元數外磨鍊則繡單所謂元錢中磨鍊云云似出於未諳前例而然而至於珍島全州之道里懸絕所捧馱價之厥數無差宜有稱冤之端令道臣詳査從長釐正爲宜其一捧稅斛子皆準鍮件閭閻場巿斗升齊其大小烙印行用事也同律度量衡自是王政之大者而蓋此斛子升斗承訛襲謬其來已久非但道各不同幾乎村村里里亦各不同若欲一齊改爲或不無祛弊生弊之慮令道臣就其最尤甚太相反處先爲釐正仍又次次探問從長矯捄爲宜其一驛路難支事也驛路難支不一其端而奪取驛保充定軍役卽其最大者也此不矯革其將無驛而後已月前因湖西繡衣書啓有奉特敎嚴飭八路釐正以聞之擧湖南一路亦當着念擧行而繡單又如此更以此意各別申飭至於察訪遞任時諸般差任皆有定價事道臣若能察飭一關可袪何至如此鎖節之至登別單乎分付道臣刻期釐革爲宜其一全州糧餉屯減稅事也蓋此全州糧餉屯果有一地兩稅之弊矣昨年因戶判所奏流來未免稅處一竝免稅則獨此全州餉屯決無不入之理繡衣所聞似因昨年以前稱冤而然不然必有別般侵漁而然此則令道臣詳加査問從長釐革若其査陳勸耕等節亦令該守令隨其豐歉從實踏騐往復該廳量宜加減事一體分付爲宜其一全州上官面火結兩稅中蠲減內司土稅事也蓋此上官面火稅若是有土宮庄未免稅處則兩稅之納法典所載隨其陳起酌量減數可也一稅之全數蠲免非所可論而一結代錢二十八兩其數極夥此則分付道臣依他有土宮庄未免稅徵稅例量宜減數以除民弊爲宜其一所安島延齡君房屯稅露島土稅爲弊及宮差導掌減率減供事也有土宮庄一結所納租則爲百斗米則爲四十斗而兩稅出於其間則今此所安島庄土之每結稅米八十斗宮差供饋五十斗去核五百斤添價一兩餘云云露島土稅半納戶曹外內司所納一結租全十石每作人所斂租八十四斗云云決是傳說之誤兩島旣有官長一道亦有方伯宮差導掌雖曰無狀豈有一任其三四倍濫徵之理乎繡單旣如是遐外事亦未可知此則行會道臣各別詳査一依他宮房有土屯稅例施行去核添價及宮差導掌隨率供饋等節亦令量宜酌定以爲可行無弊永久遵行之道爲宜其中南原紙地營貿中者色紙不革而倍捧事也南原紙弊釐革之後巡營貿用旣遵節目出給本價獨於已革罷之色紙不徒不革乃反倍捧者萬萬訝惑旣聞之後不可仍置亟令道臣詳細査實於當該營屬嚴加懲治後看色紙名色一一徵出還給該邑紙所嚴立科條各別禁斷俾無如前之弊爲宜其一珍島穀薄各樣逋負收殺無期邑弊轉痼事也本郡穀簿之許多虛留已爲九年之久則不由於昨年之歉荒可知色吏之逋欠尙可駭也官長之冒犯曰有法乎紀綱所在不可以纔經大歉置而不論亟令道臣詳加査簿官逋吏逋竝爲待秋成照數徵捧後該吏另加嚴勘冒犯之該郡守亦爲指名現告從後稟處爲宜其一珍島郡他邑移來軍兵還送事也本郡之昨年歉荒最於一道宜有別般撫摩之政金溝來騎兵二名樂安來水鐵匠十三名興陽來水軍二十名竝令還送各其官而興陽同是最尤甚則雖曰還送本邑二十名之一時充定不無騷撓之慮就其中限五名分送於旁近良丁有裕處爲宜其一加士島右水營納靑葛錢人情牟蠲減事也未知錢與牟之用於何處而外洋民情在所軫念分付該水營折半或三分二量宜蠲減後枚報本司爲宜其一艾島等八島左水營屯土稅納薄賦事也屯土倍稅營裨橫斂豈容任他亟令該帥臣別定解事褊裨詳細踏驗後薄其賦稅勸其墾闢營裨之橫斂名色一竝革罷後枚報本司以爲憑考之地爲宜其一珍島牧場或移設牧官或合屬本郡事也牧官處在於海南與珍島相距爲七十里而了不關攝於本牧之故牧民居間被困漸至難支之境凡有疾苦無處告訴致令軍頭兵房恣意侵漁者極爲駭然此則分付司僕寺牧官移設與合屬間利害便否往復本道從長商確後更爲稟處爲宜其一所安島設鎭事也御史備陳關防形便民生疾苦請置官長使之鎭攝者誠有意見然鎭將別將之屬官守設置本目不輕此則付之道帥臣更審地勢之如何民情之便否竝與綱紀設置之方而消詳狀聞後稟處爲宜其一戰船之三年改槊毋改前人之法事也戰船沈在醎水則堅緻浮出水面則朽傷誠如繡啓所論隨毀隨繕非不爲完全之道而頃年成出節目定爲八年改造之限頒之本道俾不得違越者蓋松田漸至童濯已難惟意取用且鐵釘造船船體比前堅固則八年之內雖不改槊庶不至朽不使用也明矣今於船制定式頒行之後有不可續續變改以啓松木濫䂨之弊此一款置之其一所安島使星守令差員及濟州監色船格等往來候風時供億之需收斂島民事也康海兩邑輪定都會官接濟耽羅公行往來之人自是事例使客自邑入島之後朝夕供饋該邑一不備給只送吏隸空手接應以致徵斂島民民不支堪之境者極爲駭然此則嚴飭本道凡係公行往來無論候風之淹速供給之費竝自本邑出給雖微瑣之物勿復侵徵於島民事申明舊典定式施行爲宜其一康津故參奉黃大中忠孝大節靈巖孝子愼述顯相顯兄弟竝宜有褒奬事也黃大中刲股之孝殉節之忠屢百歲之下風聲凛然愼述顯相顯兄弟之竝䂨十指以延母命其實行亦可謂卓異其褒典一款請令該曹稟處敎以旣遣繡衣探察民隱邑瘼及其回也若無實惠所究實效所及則其爲不誠無實愧對南民此所以使卿等齊會本司開坐講確欲聞實惠實效之條列敫陳者也觀此盈握之周紙意謂有犂然於中者燭下者閱過度數更眼幾生眵旁觀代悶而近三十條件未見有一條一件之如何爲實惠如何爲實效於是乎卿等多負詢諮之苦心善乎李判府之年前常參日建白也以不緊例飭之京關下送徒啓外方輕朝廷之漸云者誠格言也至今不忘欲爲需用之資矣此草記謄關知委則能無近於李判府之筵奏乎屢日留中不卽下批今始略言其事體之不必若是對揚之不當乃爾卿等更加究理就諸條可置者直請置之可査者直請査之別般釐正者釐正一番更問者更問無使繡衣差遣之擧歸於一場迷藏則務實之效自有惠究之一端須知此意更爲草記